Sawlaw bum de gunrai htaw shalun taw nga ai mawdaw la ni, ndai laman Jak Sau manu tsaw rawt mat ai majaw, gunrai htaw shalun na lam hta yak hkak ai sha n ga, mawdaw pru ai lam hpe jahkring da ra ai lam chye lu ai.
Lai wa sai ten hta Saw Law bum de gun rai kalang htaw shalun ai rai yang, shawoi gaw sen 5 npu sha mat taw ai raitim, ya gaw manu lung mat ai majaw, manu ndang mat nna ahkring kau ra ai re lam Saw Law mawdaw la langai KNG shiga dap de ya na zawn tsun dan ai re.
“Madung gaw Jak sau manu grai rawt mat ai, rawt ai nga tim pyi ra ai ram n lu mari lang mat ai, anhte kalang lung yang shawoi sen 4 ram ma ai, ya na manu hku rai yang sen 8 ram ma wa ai, gate hkan grai bai jaw ra ai rai, an hte na matu n kaik ai.” nga ai re.
Madung gaw sau manu tsaw rawt mat ai hta, ra ai ram mari lang na matu mung yak hkak mat ai majaw, jahkring da ai re lam matut chye lu ai.
Ya na zawn Jak Sau manu tsaw rawt mat nna, mawdaw ni dai ginra de n lu du mat ai majaw, dai ginra hta magam gun taw nga ai ni hte mung shawa ni, malu masha dum hprut yak hkak wa na myit tsang nga ai lam ginra masha ni tsun ai.
Saw Law ginra hta lai wa sai ten, Miwa mungdan hpe machyu let, ra ai malu masha ni hpe dai de na gin len shalai bang ai raitim, Covid byin ai hpang kaw na jarit n hpan yawng kum kau ai rai nga ai.
Dai re majaw, ya ten madung Myitkyina Waimaw de na sha htaw shalai bang taw ai ten, n dai zawn dumhprut mat ai rai yang, ginra masha ni hta yak hkak ai lam ni grai law wa mai ai lam matut tsun dan ai re.
Saw Law ginra gaw, pa layang ga hte tsan ai bum tsaw n tsa kaw de da ai mare rai nna, hkrun lam matut mahkai yak ai sha n ga, Phone matut mahkai lam ni mung yak ai shara re lam chye lu ai.
Dai zawn re shara hta gun rai ni hpe htaw shalai la na yak hkak nga ai lapran, Myen hpyen dap, Pyi Thu Tsit, BGF dap shara ni htan mung gumhpraw kahtap jaw bang na lai ra hkrunlam re lam chye lu ai.
Ya ten Myitkyina muklum kata, datsi jak sau liter mi hta kyats 3000 ram jaw ra taw ai rai nna, shing gan lagu dut ai ni hkan rai yang kyats 5000 du hkra jaw ra taw ai lam sagawn chye lu ai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn